Predkladacia správa

Uznesením vlády Slovenskej republiky č. 190 z 27. februára 2002 k návrhu na zmenu uznesenia vlády Slovenskej republiky č. 1209 z 19. decembra 2001 k návrhu priestorového riešenia Ústavného súdu Slovenskej republiky vláda Slovenskej republiky vyslovila súhlas s  presťahovaním Ústavného súdu Slovenskej republiky do budov „Jiskrových kasární“ v Košiciach.

Minimálny orientačný rozpočtový náklad na prestavbu Jiskrových kasární vo výške 128,0 mil. Sk vychádzal z vizuálneho ohodnotenia technického stavu budov a z  rozpočtových ukazovateľov stavebných objektov platných v čase spracovania odborného odhadu – „Investičného  zámeru“ z 8. 2. 2002.

Uznesením č. 1018 zo 4. septembra 2002 schválila vláda Slovenskej republiky uvoľnenie finančných prostriedkov v sume 4,0 mil. Sk z rezervy vlády Slovenskej republiky na zabezpečenie prípravnej a projektovej dokumentácie rekonštrukcie budov Jiskrových kasární v Košiciach ako sídla Ústavného súdu Slovenskej republiky.

Podľa súhrnného rozpočtu stavby z projektovej dokumentácie spracovanej Technickou univerzitou Košice sú rozpočtové náklady na rekonštrukciu 137,8 tis.  Sk bez DPH. V tejto hodnote nie sú zahrnuté  rozpočtové   náklady  vyplývajúce  z  projektu   interiéru  vo  výške 12,8 mil.  Sk bez DPH a  rozpočtové náklady vyplývajúce z časti projektu, ktorá rieši otázku  štrukturovanej kabeláže pre výpočtovú a telekomunikačnú techniku,  elektrickú požiarnu signalizáciu, elektrickú zabezpečovaciu signalizáciu a systémy fyzickej a objektovej bezpečnosti vo výške 7,5 mil. Sk bez DPH. Náklady spolu predstavujú čiastku 158,1 mil. Sk bez DPH. S pripočítaním platnej 19 % DPH sú náklady 188,1 mil.  Sk. Uvedené náklady ale nezahŕňajú úpravu nádvoria vo výške 8,5 mil.  Sk bez DPH a riešenie statickej dopravy  v predpokladanej výške 1,0 mil.  Sk  bez DPH. 

Celkové rozpočtové náklady vo výške 167,6 mil.  Sk spolu s 19 % DPH predstavujú čiastku 199,4 mil. Sk, čo znamená zvýšenie oproti odhadu v „Investičnom zámere“ o 71,4 mil. Sk.